ຂປລ. ໃນວັນທີ 7 ທັນວາ 2017, ທີ່ຫ້ອງປະຊຸມຄະນະເລຂາທິການສະພາແຫ່ງຊາດ (ຫລັກ 6) ໄດ້ຈັດກອງປະຊຸມວຽກງານຄະນະເລຂາທິການ ສະພາແຫ່ງຊາດປະຈຳປີ 2017, ໂດຍການເຂົ້າຮ່ວມຂອງທ່ານ ນາງ ສີໃສ ລືເດດມູນສອນ ຮອງປະທານສະພາແຫ່ງຊາດ, ມີບັນດາຮອງປະທານກຳມາທິການ, ຄະນະເລຂາທິການສະພາປະຊາຊົນຂັ້ນແຂວງ, ນະຄອນຫລວງວຽງຈັນ, ພ້ອມດ້ວຍພາກສ່ວນກ່ຽວຂ້ອງເຂົ້າຮ່ວມ. ກອງປະຊຸມດັ່ງກ່າວ, ຈັດຂຶ້ນເພື່ອສະຫລຸບຕີລາຄາການເຄື່ອນໄຫວວຽກງານ ປະຈຳປີ 2017 ແລະ ກຳນົດທິດທາງແຜນການປະຈຳປີ 2018 ຂອງຄະນະເລຂາທິການສະພາແຫ່ງຊາດ.
ໃນໂອກາດດັ່ງກ່າວ, ທ່ານ ນາງ ສວນສະຫວັນ ວິຍະເກດ ເລຂາທິການສະພາແຫ່ງຊາດ ໄດ້ກ່າວໄຂກອງປະຊຸມ ແລະ ໄດ້ຍົກໃຫ້ເຫັນ ເນື້ອໃນບາງຕອນທີ່ສຳຄັນວ່າ: ເພື່ອເປັນການເສີມຂະຫຍາຍບົດບາດໃນການເປັນເສນາທິການຄົ້ນຄວ້າ, ການບໍລິການຮັບໃຊ້ໃຫ້ທັນກັບຄວາມຮຽກຮ້ອງ ຕ້ອງການ ຂອງການນຳຂັ້ນສູງຂອງສະພາແຫ່ງຊາດ, ທັງເປັນການປັບປຸງຖອດຖອນບົດຮຽນ ເພື່ອໃຫ້ເປັນການປະຕິບັດໜ້າທີ່ການເມືອງ ຂອງຄະນະເລຂາທິການສະພາແຫ່ງຊາດ ມີປະສິດທິພາບດີຂຶ້ນກວ່າເກົ່າ. ກອງປະຊຸມຄັ້ງນີ້, ຈະໄດ້ສຸ່ມໃສ່ບາງເນື້ອໃນຕົ້ນຕໍ ຄື ພິຈາລະນາຕໍ່ຮ່າງບົດສະຫລຸບການເຄື່ອນໄຫວວຽກງານປະຈຳປີ 2017 ແລະ ທິດທາງປະຈຳປີ 2018 ຂອງຄະນະເລຂາທິການຂອງສະພາແຫ່ງຊາດ; ຮັບຟັງການໂອ້ລົມ ຂອງການນຳສະພາແຫ່ງຊາດ ເພື່ອເປັນທິດຊີ້ນຳແກ່ການປະຕິບັດໜ້າທີ່ ຂອງຄະນະເລຂາທິການສະພາແຫ່ງຊາດ; ຮັບຟັງການປະກອບຄຳເຫັນ ຂອງບັນດາກົມທີ່ຂຶ້ນກັບຄະນະເລຂາ ທິການສະພາແຫ່ງຊາດ ຄື ກົມເລຂານຸການ, ກົມຈັດຕັ້ງ-ພະນັກງານ, ກົມບໍລິຫານ-ພິທີການ, ກົມການເງິນ, ກົມກວດກາ, ກົມສື່ມວນຊົນ ແລະ ຄະນະເລຂາທິການສະພາປະຊາຊົນຂັ້ນແຂວງ ຈຳນວນໜຶ່ງ; ພ້ອມນີ້, ຍັງຈະໄດ້ຮັບຟັງການເຜີຍແຜ່ນິຕິກຳ ກ່ຽວກັບວຽກງານການເງິນ, ວຽກງານຈັດຕັ້ງ-ພະນັກງານ ແລະ ວຽກງານບໍລິຫານ-ພິທີການ ຈຳນວນໜຶ່ງ.
ພ້ອມນີ້ ກອງປະຊຸມດັ່ງກ່າວ, ຈັດຂຶ້ນເພື່ອແລກປ່ຽນ ແລະ ຖອດຖອນບົດຮຽນນຳກັນ ລະຫວ່າງ ບັນດາກົງຈັກ ທີ່ເປັນເສນາທິການໃຫ້ແກ່ຄະນະເລຂາທິການສະພາແຫ່ງຊາດ ແລະ ຄະນະເລຂາທິການສະພາປະຊາຊົນຂັ້ນແຂວງ, ພ້ອມທັງປັບປຸງລະບອບແຜນການ, ວິທີເຮັດວຽກ ແລະ ກົນໄກການປະສານງານ ຂອງຄະນະເລຂາທິການສະພາແຫ່ງຊາດ ທັງສູນກາງ ແລະ ທ້ອງຖິ່ນ ໃຫ້ມີປະສິດທິຜົນສູງຂຶ້ນໃນໄລຍະໃໝ່.
ຂ່າວ+ພາບ: ສົມຫວັງ
ເນື້ອໃນ: ຂປລ